b"\n_START_ARTICLE_\nFergal O'Brien\n_START_SECTION_\nKariera\n_START_PARAGRAPH_\nO'Brienov najbolj\xc5\xa1i dose\xc5\xbeek na jakostnih turnirjih je bila zmaga na turnirju British Open 1999, na katerem je v finalu premagal Anthonyja Hamiltona z 9-7. Hamilton je dvoboj otvoril z dvema nizoma vsaj 100 to\xc4\x8dk, a je nato O'Brien prevzel pobudo in dobil pet framov po zadnji \xc4\x8drni krogli ter tako porazil igralca iz Nottinghama._NEWLINE_O'Brien je bil blizu zmagi na nejakostnem povabilnem turnirju Masters leta 2001, a ga je v finalu premagal Paul Hunter. Ob tem se je \xc5\xa1e enkrat prebil v finale in \xc5\xa1e trikrat v polfinale jakostnih turnirjev._NEWLINE_Najvi\xc5\xa1je na jakostni lestvici je bil v sezoni 2000/01, ko je dr\xc5\xbeal 9. mesto. V naslednji sezoni je komaj obdr\xc5\xbeal mesto med elitno \xc5\xa1estnajsterico (zasedel je 16. mesto), v sezoni 2002/03 pa je iz nje dokon\xc4\x8dno izpadel. V naslednjih sezonah je postopoma padal po lestvici navzdol in se v sezoni 2006/07 ustalil na 45. mestu, od koder se je nato po\xc4\x8dasi pri\xc4\x8del dvigovati._NEWLINE_Sezono 2007/08 je za\xc4\x8del na turnirju Shanghai Masters, na katerem si je z zmagama nad Paulom Daviesom in Barryjem Hawkinsom v kvalifikacijah priboril mesto na glavnem delu turnirja, na katerem ga je nato \xc5\xbee v prvem krogu porazil Steve Davis. Kvalificiral se je tudi za turnir Grand Prix, a je tam nato izgubil \xc5\xa1tiri od petih dvobojev v svoji skupini E, kar je bilo dovolj za peto mesto, prehitel je le Graema Dotta, ki ga je tudi edinega premagal, s 4-2._NEWLINE_Uspel se je tudi uvrstiti na glavni del turnirja Northern Ireland Trophy 2007, potem ko mu je moral v zadnjem krogu kvalifikacij po tesnem dvoboju, v katerem je zmagovalca dolo\xc4\x8dil odlo\xc4\x8dilni frame, premo\xc4\x8d priznati Barry Pinches. V prvem krogu glavnega dela turnirja je nato premagal Dava Harolda, s \xc4\x8dimer si je odprl pot v drugi krog. Svojo uspe\xc5\xa1no pot na tem turnirju je nadaljeval z zmagami proti Johnu Higginsu (5-4, drugi krog), Barryju Hawkinsu (5-3, osmina finala), Ronnieju O'Sullivanu (5-2, \xc4\x8detrtfinale) in Marku Allenu (6-3, polfinale) in si tako zagotovil mesto v drugem jakostnem finalu svoje kariere. V finalu se je pomeril s \xc5\xa0kotom Stephenom Maguirejem in izgubil z izidom 5-9._NEWLINE_Ti dose\xc5\xbeki so mu v sezoni 2008/09 omogo\xc4\x8dili, da je na svetovni jakostni lestvici dr\xc5\xbeal 24. mesto, zanj najvi\xc5\xa1je po sezoni 2002/03, a nato ni uspel ponoviti dobrih predstav iz prej\xc5\xa1nje sezone in zavoljo nekoliko ni\xc5\xbejega to\xc4\x8dkovnega izkupi\xc4\x8dka padel na 31. mesto za sezono 2009/10._NEWLINE_O'Brien se je zapisal v zgodovino \xc5\xa1porta kot edini igralec doslej, ki je v svojem prvem framu na glavnem delu Svetovnega prvenstva dosegel niz vsaj 100 to\xc4\x8dk. Niz mu je uspel v dvoboju proti Alanu McManusu leta 1994, ki ga je sicer izgubil z rezultatom 7-10. Odtlej se O'Brienu ni uspelo prebiti skozi kvalifikacije za Svetovno prvenstvo vse do leta 1998. V zgodovino \xc5\xa1porta se je zapisal tudi kot igralec, ki je kot prvi premagal Johna Parrotta v kvalifikacijah za nastop na Svetovnem prvenstvu, to se je zgodilo leta 2005. O'Brien je v celotni karieri do konca leta 2009 zbral 101 niz vsaj 100 to\xc4\x8dk."